জন্মদিনে কেক-চকোলেট পেতে অভ্যস্ত অভিলাষা। চোদ্দো বছরের জন্মদিনে বাবা ‘ট্যাব’দেবেন। কিন্তু স্রেফ মেয়ে হয়ে জন্মানোয় কারও বাবা যদি তাড়িয়ে দেয়, মায়ের উপরে অ্যাসিড ছো়ড়ে— কেমন লাগবে? টিভিতে দেখা নুরতাজ বিবি আর তাঁর সাড়ে পাঁচ বছরের মেয়ে স্বপ্নার দশা ভাবনায় ফেলেছিল কলকাতার মৌলালির বাসিন্দা অভিলাষা চালকিকে। অতএব, ‘ট্যাব’ কেনার ১০ হাজার টাকা সে পাঠাল পূর্ব বর্ধমানের কাটোয়ার কুয়ারাডাঙায়। বলল, ‘‘এটাই আমার জন্মদিনের উপহার।’’ মেয়ের কথামতো নুরতাজের হাতে শুক্রবার সে টাকা তুলে দেন অভিলাষার বাবা রামকৃষ্ণ চালকি। সঙ্গে আশ্বাস, ‘‘মেয়ের পড়াশোনায় সাহায্য লাগলে জানাবেন।’’ প্যাথলজিক্যাল ল্যাবরেটরির মালিক রামকৃষ্ণবাবু জানান, অভিলাষা নিউটাউনের স্কুলের অষ্টম শ্রেণির ছাত্রী। গত ১৪ জুলাই জন্মদিনে মেয়েকে ‘ট্যাব’-এর টাকা দিয়েছিলেন তিনি। তা কেনার আগেই অভিলাষা জানে, স্বপ্নার জন্মের পরেই নুরতাজের উপরে শুরু হয়েছিল অত্যাচার। মেয়ে-বউকে চালাঘরে থাকতে দেন স্বামী হিরাসিন শেখ। খাবার জন্য চাল দিতেন। গত ২৫ জুলাই সে চাল নিয়েই বাধে ঝামেলা। নুরতাজের কথায়, ‘‘খুব অল্প, নোংরা চাল দিয়েছিল। তা বলতেই স্বামী তেড়ে আসে!’’ অভিযোগ, তাঁকে বঁটির বাঁট দিয়ে পেটানো হয়। পরে ঘরে রাখা কার্বলিক অ্যাসিড ছুড়ে মারা হয়। ওই ঘটনায় বৃহস্পতিবার রাতে হিরাসিনের দাদা নুর ইসলাম শেখকে ধরে পুলিশ। রামকৃষ্ণবাবু বলেন, ‘‘খবরটা দেখে অভিলাষা বলছিল, ‘অতটুকু মেয়েটাকে তার বাবা তাড়িয়ে দিল! কখনও বিড়বিড় করছিল, ‘মেয়ে জন্ম দিলে মাকে অ্যাসিড ছোড়া হয়, কেন?’ জবাব দিতে পারিনি।’’ মোবাইলে অভিলাষার সঙ্গে নুরতাজের কথা বলিয়ে দেন রামকৃষ্ণবাবু। নুরতাজকে বলতে শোনা যায়, ‘‘আর একটা মেয়ে পেলাম আজ। বেঁচে থাকিস মা।’’ রামকৃষ্ণবাবু তখন স্বপ্নার হাতে গুঁজে দিয়েছেন চকোলেট। আহ্লাদে আটখানা খুদের প্রশ্ন, ‘কে দিয়েছে’? নুরতাজ বলেন, ‘‘তোমার দিদি।’’